Oleh: Pdt Daniel T.A. Harahap
Mangihuthon UNESCO (ima sada badan ni Sarikat ni Angka Bangso na mamingkirhon taringot tu parsingkolaan, parbinotoan dohot kebudayaan), diparetonghon naeng rasip manang siap ma 2500 bahasa manang parhataan ni jolma di portibi on. Amang oi, dangol na i. Holan tinggal 6000 bahasa nama na adong di portibi on jala di bagasan tolu pulu taon na parpudi lobi do sian 200 bahasa mago tu tano songon dinosaurus i najolo. Jala na binoto, hita di Indonesia on ma sada bangso na mansai mamora taringot tu bahasa manang parhataan. Lobi sian 500 bahasa adong di luatta Indonesia na maragam on, jala dua ratus sian i di Papua do ingananna.
Beha do bahasa Batak sandiri? Nunga leleng sai binege holso dohot sarita ni angka natuatua lam tu otikna nama angka sundut na umposo na mangantusi hata Batak. Ra satolop do hita disi. Sungkunsungkun di rohaniba: boasa? Boasa ndang dihasiholi angka naposo jaman nuaeng be mangguruhon hata Batakta i? Jala angka natuatua sandiri boasa ndang diharingkothon mangajari ianakhonna asa diboto marhata Batak? Ai molo sai dipasomalsomal nasida marhata Batak tu ianakhonna sian na metmet (unang holan di tingki muruk) tontu diantusi dakdanak i hata Batak i nang dung balga ibana, jala lam holong ma rohana di adat batak i?
Na mansai manggunjal tu rohaniba, ai holan HKBP do disalahan angka halak Batak i taringot tu lam magona hata batak i. Ai hira holan HKBP do na ingkon manjagahon hata batak on asa unang mago. Hape halak Batak i sandiri ndang diharingkothon hata batakna. Boasa hudok songon i? Godang do koran nang majalah na manggoari dirina Batak. Alai didia ma diboto hamu adong koran manang manjalah na marhata Batak? Manang beha pe dao do tumabo jala umsangkan (bahasa halak sidelan: lebih afdol) do manaringoti ngolu dohot roha ni Batak mamangke hata Batak. Angka buku na marhata batak sandiri mansai maol do nidapot. Molo tung pe adong, holan taringot tu adat pardongansaripeon manang hamatean nama digurathon disi. Hape molo naeng martahan jala lam tu majuna do hata Batak i ingkon gabe “bahasa tulisan” manang “parhataan na ginurathon” do hata batak i, ndada pe asal dihatahon sambing. Ala nii mansai las do roha niba di usaha na binahen sada dongan ima St Patuan Simatupang naung menterjemahon buku Purpose Driven Live na tarbarita i tu hata batak.
Hea do hudok tu sada dongan pandita asa dibahen nasida blog na marhata Batak. Mansai langku do i songon panggang karo i, ningku tu nasida. Olo, olo do ninna, alai sahat tu tingki on ndang marnasaut. Ndang na so olo iba mambahen blog marhata batak. Alai tinanda do diriniba, sipata hallang do hata batak niiba. Beha ma di Medan do iba sorang jala magodang, jala najolo marhata Melayu do sude halak hita na di Medan. Tuani ma sanga iba tinggal di Pulomas na uli i, ima parhutaan ni bangso i di Jakarta habinsaran, gabe binoto marhata Batak nang pe sipata hurang ampit. Sai marpanganju ma angka natuatua na umbegesa.
Dohot jempek hudok ma: beta hita marhata batak. Ala so adong dope blog na marhata batak, di jabunta on bahenonta pe bilut hata Batak. Ai harugian bolon do hita saluhutna nang di hajolmaon pe molo mago bahasa batak i sian portibi on. Asa unang mago manang rasip ingkon ujionta do mambahen hata batak i ndada holan “bahasa lisan” (panghataion, pollung, kombur) alai dohot do “bahasa tulisan” (panuratan). Beha didok rohamuna, Dongan?
Horas pitu hali.
NB (naporlu binoto): sude alus manang pandapot tu na disurathon di ginjang ingkon marhata batak do!
________________________
angka istilah:
rasip, siap = musnah, punah
gurat = goresan, coretan
gurit = tulisan cukilan di bambu
manggunjal = bergejolak
pollung = omongan kosong
zsm_Latn min_Latn min_Latn min_Latn min_Latn bjn_Latn hau_Latn bjn_Latn unk bjn_Latn bjn_Latn sun_Latn min_Latn bjn_Latn sun_Latn